
Zeleni dan 2026: trajnost kot priložnost za kakovostnejši in konkurenčnejši turizem
Nova Gorica, 14. oktober 2026 – Kako lahko trajnostne rešitve prispevajo k uspešnejšemu poslovanju turističnih ponudnikov in razvoju novih turističnih doživetij? To je bilo osrednje vprašanje letošnjega Zelenega dne, ki ga je Javni zavod za turizem Nova Gorica in Vipavska dolina 13. oktobra organiziral v Zelenem vstopnem centru Lijak. Pod osrednjim sporočilom »Trajnost je naša dodana vrednost« so turistični ponudniki in strokovnjaki iskali konkretne poti do kakovostnejšega poslovanja, učinkovitejše rabe virov, povezovanja ter razvoja novih turističnih produktov.
Trajnost kot način razvoja destinacije
Dogodek je z uvodnim nagovorom odprla Erika Lojk, direktorica Javnega zavoda za turizem Nova Gorica in Vipavska dolina, ki je predstavila aktualne rezultate in razvojne usmeritve destinacije. Po rekordnem letu 2025 je letošnji turistični obisk nekoliko nižji, vendar ostaja na visoki ravni in občutno nad rezultati iz leta 2024.
Posebej spodbudni so ekonomski kazalniki v nastanitveni in gostinski dejavnosti v treh občinah ustanoviteljicah Zavoda. Leta 2025 je na tem področju poslovalo 200 podjetij (+5,3 %), ki so ustvarila 47,6 milijona evrov prihodkov (+3,9 %) in 19 milijonov evrov dodane vrednosti (+4,5 %). Povečala se je tudi dodana vrednost na zaposlenega, in sicer za 2,5 %.
»Naša vizija ostaja jasna: turizem v Novi Gorici in Vipavski dolini želimo razvijati tako, da ustvarja vrednost za obiskovalce, lokalno skupnost, ponudnike in prostor. Tudi v prihodnje želimo razvoj usmerjati predvsem v kakovost, višjo dodano vrednost in koristi za lokalno okolje,« je poudarila Erika Lojk.
Katja Kralj, strokovna vodja destinacije in zeleni koordinator, je predstavila aktivnosti zadnjih treh let ter prihodnje usmeritve trajnostnega razvoja. Poseben poudarek je namenila Zeleni shemi slovenskega turizma, ki ni cilj sama po sebi, temveč orodje za stalno izboljševanje. Na destinaciji je trenutno tudi devet turističnih ponudnikov s priznanim trajnostnim certifikatom.
»Trajnost za nas ni ločeno področje dela, ampak način razvoja destinacije. Naš cilj je, da od posameznih dobrih praks postopoma prehajamo k sistemskim spremembam, ki se kažejo v kakovostnejši ponudbi, učinkovitejšem poslovanju ponudnikov in boljši izkušnji gosta,« je poudarila Katja Kralj.
Razpršeni hotel kot razvojna priložnost
Dr. Miha Bratec z Univerze na Primorskem, Fakultete za turistične študije – Turistica, je predstavil model razpršenega hotela ter njegov potencial za Novo Gorico in Vipavsko dolino. Model lahko povezuje nastanitve, gastronomijo, vinarje, kmetije in druge lokalne ponudnike v celovito turistično zgodbo. Ob velikem potencialu destinacije je izpostavil tudi ključne pogoje za uspeh: pripravljenost ponudnikov na sodelovanje, profesionalno upravljanje, jasna pravila in skupne standarde kakovosti.
Od trajnostnih načel do konkretnih ukrepov
Astrid Prašnikar iz ROS.TURIST – Inštituta za odgovorni turizem je predstavila, kako lahko trajnost postane sestavni del vsakodnevnega poslovanja in prispeva k večji konkurenčnosti turističnega ponudnika. Marta Stopar iz GOLEA je poudarila, da manjša poraba energije, vode in drugih virov pomeni tudi nižje stroške in kakovostnejšo turistično ponudbo, Petra Čad iz GoodPlace pa je predstavila praktične rešitve za zmanjševanje porabe vode, odpadkov, odpadne hrane in embalaže za enkratno uporabo ter pomen primerne komunikacije z gosti.

Od dobre ideje do produkta, ki se prodaja
Strokovni del je zaključil Matija Goljar, podjetnik, mentor in soustvarjalec oddaje Štartaj, Slovenija!, ki je udeležence spodbudil, naj pri razvoju novih produktov ne čakajo na popolnost. Poudaril je pomen jasnega odgovora na tri vprašanja: kaj ponujamo, komu je ponudba namenjena in kakšno vrednost ustvarja za kupca. Ključno je idejo čim prej preizkusiti na trgu in jo nato razvijati na podlagi odzivov kupcev.
Skupaj za bolj zeleno prihodnost turizma
Zeleni dan se je zaključil z neformalnim druženjem ob lokalnih okusih. Javni zavod za turizem Nova Gorica in Vipavska dolina želi z dogodkom turističnim ponudnikom približevati uporabna znanja, spodbujati uvajanje trajnostnih rešitev ter krepiti povezovanje in sodelovanje.
Cilj ostaja razvoj destinacije, ki bo s kakovostnimi doživetji, odgovornim ravnanjem z viri in povezano lokalno ponudbo ustvarjala večjo vrednost za obiskovalce, ponudnike in lokalno skupnost.
Trajnost je naša dodana vrednost. Ustvarjamo jo skupaj.

